ไทยพาณิชย์ขึ้นดอก2ขาหนุนนโยบายลดเงินเฟ้อ
&#8220;ไทยพาณิชย์&#8221; ขึ้นดอกเบี้ยกู้ฝาก ลดแรงกดดันเงินเฟ้อตามคาด กรุงเทพกสิกร ยังรอดูตลาด
31 ส.ค. 2554

“ไทยพาณิชย์” ขึ้นดอกเบี้ยกู้ฝาก ลดแรงกดดันเงินเฟ้อตามคาด กรุงเทพกสิกร ยังรอดูตลาด
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารได้ปรับดอกเบี้ยเงินฝากประจำและตั๋วแลกเงินขึ้น 0.15%-0.30% ต่อปี ขณะที่ดอกเบี้ยเงินให้สินเชื่อปรับขึ้นระหว่าง 0.12%-0.20% ต่อปี ส่งผลให้อัตราดอกเบี้ยเงินฝากประจำ 3 เดือน ปรับขึ้นเป็น 1.90%-2.20% ต่อปี เงินฝากประจำ 6 เดือนเป็น 2.35%-2.50% ต่อปี เงินฝากประจำ 12 เดือน ปรับขึ้นเป็น 2.75%3.0% ต่อปี เงินฝากประจำระยะยาว 24 เดือนปรับขึ้นเป็น 3.15%-3.25% ต่อปี และ 36 เดือน ปรับขึ้นเป็น 3.30%-3.50% ต่อปี
สำหรับอัตราดอกเบี้ยเงินกู้ ลูกค้ารายใหญ่ชั้นดี (เอ็มแอลอาร์) ปรับเป็น 7.25% ต่อปี อัตราดอกเบี้ยเงินกู้เบิกเกินบัญชี (เอ็มโออาร์) เป็น 7.55% ต่อปี และอัตราดอกเบี้ยเงินกู้ลูกค้ารายย่อยชั้นดี (เอ็มอาร์อาร์) เป็น 8.10% มีผล 31 ส.ค.นี้ เป็นต้นไป
“เศรษฐกิจของประเทศในภาพ รวมยังคงมีแรงขับเคลื่อนอย่างชัดเจน แต่ขณะเดียวกันอัตราเงินเฟ้อยังคงมีแนวโน้มสูงขึ้น ธนาคารจึงพิจารณาปรับอัตราดอกเบี้ยทุกประเภทตามนโยบายของ ธปท.เพื่อลดแรงกดดันเงินเฟ้อ” นางกรรณิกา กล่าว
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า ธนาคารอยู่ระหว่างติดตามดูทิศทางดอกเบี้ยในตลาด เพื่อพิจารณาอัตราดอกเบี้ยที่เหมาะสม ก่อนที่จะมีการประกาศปรับขึ้นอัตราดอกเบี้ยตามตลาด เนื่องจากภาวะตลาดในปัจจุบันค่อนข้างผันผวน จึงขอรอดูผลตอบรับในตลาดก่อน
ด้านแหล่งข่าวจากธนาคารกสิกรไทย เปิดเผยว่า อาจมีการปรับขึ้นดอกเบี้ยตามตลาดภายใน12 วันนี้ สำหรับธนาคารอื่นคาดว่ากำลังพิจารณาสภาพคล่องของตัวเองว่ามีความต้องการเงินฝากเข้ามามากน้อยแค่ไหน
ก่อนหน้านี้ วันที่ 27 ส.ค. ธนาคารกรุงไทย ได้ประกาศปรับขึ้นดอกเบี้ยเงินฝากประจำ 0.15-0.25% เงินกู้ปรับขึ้น 0.125%